《游南岳途中晚枕念丹山少汾月朔至今六日渺无来耗作歌迟之二章 其二》
明代·湛若水

我西行兮路何之，芙蓉之西西更西。路堂堂兮不岐，中行独复更因依。

祝融洒落无朋侪，望伊人兮胡不来。必有以也何迟迟，宁使予兮心悲以猜。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。